b'\n_START_ARTICLE_\nPartidul Comuni\xc8\x99tilor din Republica Moldova\n_START_SECTION_\n\xc3\x8enfiin\xc8\x9bare\n_START_PARAGRAPH_\n\xc3\x8en august 1991, dup\xc4\x83 puciul e\xc8\x99uat de la Moscova, Republica Moldova \xc8\x99i-a declarat independen\xc8\x9ba iar Partidul Comunist al Moldovei a fost scos din legalitate._NEWLINE_\xc3\x8en 22 octombrie 1993 a avut loc o conferin\xc8\x9b\xc4\x83 pentru re\xc3\xaenfiin\xc8\x9barea unui partid comunist \xc3\xaen Republica Moldova, care s\xc4\x83 continue ideile partidului comunist al Uniunii Sovietice. Printre autorii ideii \xc8\x99i primii membri se num\xc4\x83r\xc4\x83 Vladimir Voronin, Eugenia Ostapciuc, Victor Stepaniuc. \xc3\x8enregistrarea oficial\xc4\x83 a noului partid, care a primit numele de Partidul Comuni\xc8\x99tilor din Republica Moldova, a avut loc \xc3\xaen 27 aprilie 1994, c\xc3\xa2nd Ministerul Justi\xc8\x9biei al Republicii Moldova a emis Adeverin\xc8\x9ba de \xc3\x8enregistrare nr. 31.\n_START_SECTION_\nAlegerile preziden\xc8\x9biale din 1996\n_START_PARAGRAPH_\nLa alegerile preziden\xc8\x9biale din anul 1996 din Republica Moldova, liderul partidului, Vladimir Voronin a acumulat 10,23% din voturi, clas\xc3\xa2ndu-se pe locul trei. \xc3\x8en turul doi al scrutinului PCRM l-a sprijinit pe Petru Lucinschi, iar ca urmare a victoriei lui Lucinschi, PCRM a primit dou\xc4\x83 fotolii \xc3\xaen guvern.\n_START_SECTION_\nAlegerile parlamentare din 1998\n_START_PARAGRAPH_\nLa alegerile parlamentare din martie 1998, PCRM a ob\xc8\x9binut 30,1% din voturi \xc8\x99i 40 de mandate \xc3\xaen parlament, devenind partidul cu cei mai mul\xc8\x9bi membri \xc3\xaen parlament. Cu toate acestea, PCRM a r\xc4\x83mas \xc3\xaen opozi\xc8\x9bie datorit\xc4\x83 form\xc4\x83rii unei coali\xc8\x9bii de guvernare de centru-dreapta, Alian\xc8\x9ba pentru Democra\xc8\x9bie \xc8\x99i Reforme. De\xc8\x99i, mai t\xc3\xa2rziu, \xc3\xaen 1999, Lucinschi l-a nominalizat pe Voronin la func\xc8\x9bia de Prim-ministru al Republicii Moldova, reu\xc8\x99ita acestuia a e\xc8\x99uat \xc3\xaentruc\xc3\xa2t nu a avut suficient sprijin \xc3\xaen parlament.\n_START_SECTION_\nAlegerile din 2001\n_START_PARAGRAPH_\nLa alegerile parlamentare din 2001, PCRM a ob\xc8\x9binut 49,9% din voturi, ceea ce a rezultat \xc3\xaen 71 din cele 101 de locuri din parlament._NEWLINE_Cu o majoritate parlamentar\xc4\x83 asigurat\xc4\x83 de PCRM, Vladimir Voronin a fost ales \xc3\xaen func\xc8\x9bia de Pre\xc8\x99edinte al Republicii Moldova de c\xc4\x83tre parlament \xc3\xaen aprilie 2001. Curtea Constitu\xc8\x9bional\xc4\x83 a Republicii Moldova a confirmat c\xc4\x83 Pre\xc8\x99edintele poate conduce \xc8\x99i un partid politic, \xc8\x99i, Voronin a fost re-ales ca lider al partidului.\n_START_SECTION_\nAlegerile din 2005\n_START_PARAGRAPH_\nC\xc4\x83tre alegerile din 2005, PCRM s-a apropiat \xc3\xaen postura de partid aflat la guvernare. PCRM a c\xc3\xa2\xc8\x99tigat alegerile parlamentare din 2005 cu 45,98% din voturi (56 de mandat \xc3\xaen parlament), pierz\xc3\xa2nd posibilitatea de a alege pre\xc8\x99edintele unilateral. Totu\xc8\x99i, Vladimir Voronin a fost reales \xc3\xaen calitate de \xc8\x99ef al statului cu 75 de voturi ale deputa\xc8\x9bilor PCRM, PPCD, PDM \xc8\x99i PSL. PCRM a mai furnizat \xc8\x99i prim-ministrul \xe2\x80\x93 Zinaida Grecean\xc3\xaei, dar \xc8\x99i Pre\xc8\x99edintele Parlamentului \xe2\x80\x93 Marian Lupu. \xc3\x8en timpul acestei legislaturi, politica statului promovat\xc4\x83 de partid s-a schimbat \xc8\x99i au fost privatizate o serie de companii de stat. De asemenea, partidul s-a re-orientat c\xc4\x83tre op\xc8\x9biunea de Integrare European\xc4\x83.\n_START_SECTION_\n2009 \xe2\x80\x93 an de cotitur\xc4\x83\n_START_PARAGRAPH_\nCu alegerile parlamentare din aprilie 2009 \xc8\x99i protestele civile violente, climatul din Moldova a devenit foarte polarizat. La 12 mai 2009, cu votul a celor 60 de deputa\xc8\x9bi PCRM, Voronin a fost ales pre\xc8\x99edinte al Parlamentului Republicii Moldova. \xc3\x8en acela\xc8\x99i timp, el a cumulat \xc8\x99i postul de pre\xc8\x99edinte \xc3\xaen exerci\xc8\x9biu al Moldovei p\xc3\xa2n\xc4\x83 la data de 7 iunie. Parlamentul a e\xc8\x99uat s\xc4\x83 aleag\xc4\x83 un nou pre\xc8\x99edinte. Din aceast\xc4\x83 cauz\xc4\x83, parlamentul a fost dizolvat \xc8\x99i au fost organizate alegeri anticipate. La noul scrutin din 29 iulie, PCRM a ob\xc8\x9binut 44,7% din voturi. Aceasta le-a adus comuni\xc8\x99tilor 48 de mandate din 101, iar cele 53 de fotolii r\xc4\x83mase au revenit unui num\xc4\x83r de patru partide de opozi\xc8\x9bie (PLDM \xe2\x80\x93 18 mandate, PL \xe2\x80\x93 15 mandate, PDM \xe2\x80\x93 13 mandate, AMN \xe2\x80\x93 7 mandate), care ulterior au format Alian\xc8\x9ba pentru Integrare European\xc4\x83. Liderii acestor partide, Mihai Ghimpu, Vlad Filat \xc8\x99i respectiv Serafim Urechean, au declarat de numeroase ori c\xc4\x83 nu vor vota un pre\xc8\x99edinte propus de comuni\xc8\x99ti, nici chiar dac\xc4\x83 acesta \xe2\x80\x9ear avea accent d\xc3\xa2mbovi\xc8\x9bean\xe2\x80\x9d (declara\xc8\x9bia \xc3\xaei apar\xc8\x9bine lui Vlad Filat \xc8\x99i face aluzie la Marian Lupu, fost pre\xc8\x99edinte la Parlamentului \xc3\xaentre 2005 \xc8\x99i 2009). La 11 septembrie 2009 Vladimir Voronin \xc8\x99i-a dat oficial demisia din func\xc8\x9bia de pre\xc8\x99edinte interimar.\n_START_SECTION_\nAlegerile din 2010\n_START_PARAGRAPH_\nLa alegerile parlamentare anticipate din 28 noiembrie 2010 PCRM a ob\xc8\x9binut 39,34% din voturi (ceea ce le-a oferit 42 de locuri \xc3\xaen parlament), partidul r\xc4\x83m\xc3\xa2n\xc3\xa2nd \xc3\xaen continuare \xc3\xaen opozi\xc8\x9bie.\n_START_SECTION_\nAlegerile din 2014 \xc8\x99i 2015\n_START_PARAGRAPH_\nLa alegerile parlamentare din 30 noiembrie 2014 PCRM a ob\xc8\x9binut 17,48% din voturi, ceea ce le-a adus 21 de mandate \xc3\xaen parlament, clas\xc3\xa2ndu-se pe locul trei. Astfel, partidul pierde postura de cel mai reprezentativ partid din Moldova, pe care a de\xc8\x9binut-o timp de 16 ani._NEWLINE_La alegerile locale din 14 iunie 2015 PCRM a ob\xc8\x9binut 10,23% din mandatele din consiliile raionale \xc8\x99i municipale, 10,95% din mandatele din consiliile or\xc4\x83\xc8\x99ene\xc8\x99ti \xc8\x99i s\xc4\x83te\xc8\x99ti \xc8\x99i 8,59% din mandatele de primari din \xc3\xaentreaga \xc8\x9bar\xc4\x83.\n_START_SECTION_\n2009\n_START_PARAGRAPH_\nPe 10 iunie 2009, Marian Lupu a p\xc4\x83r\xc4\x83sit PCRM, acuz\xc3\xa2nd comuni\xc8\x99ti c\xc4\x83 \xe2\x80\x9eau dezbinat societatea \xc3\xaen spatele unui interes na\xc8\x9bional\xe2\x80\x9d \xc8\x99i spun\xc3\xa2nd c\xc4\x83 el \xe2\x80\x9enu mai putea influen\xc8\x9ba deciziile \xc3\xaen s\xc3\xa2nul partidului\xe2\x80\x9d. El a mai ad\xc4\x83ugat atunci c\xc4\x83 \xe2\x80\x9enu mai vrea s\xc4\x83 participe \xc3\xaentr-o campanie \xc3\xaen care se va merge pe amenin\xc8\x9b\xc4\x83ri, \xc8\x99antaj \xc8\x99i cu un liombaj injurios\xe2\x80\x9d._NEWLINE_Pe 15 decembrie 2009 deputa\xc8\x9bii comuni\xc8\x99ti Vladimir \xc8\x9aurcan, Victor Stepaniuc, Ludmila Belcencova \xc8\x99i Valentin Guznac au p\xc4\x83r\xc4\x83sit frac\xc8\x9biunea PCRM din parlament. Ei au declarat c\xc4\x83 au f\xc4\x83cut acest pas pentru c\xc4\x83 nu sunt de acord cu decizia partidului din 7 decembrie 2009 de a boicota alegerile preziden\xc8\x9biale. Ulterior cei patru au aderat la Partidul \xc2\xabMoldova Unit\xc4\x83\xc2\xbb.\n_START_SECTION_\n2011\xe2\x80\x932012\n_START_PARAGRAPH_\nPe 4 noiembrie 2011, Igor Dodon, Zinaida Grecean\xc3\xaei \xc8\x99i Veronica Abramciuc \xe2\x80\x93 frunta\xc8\x99i ai partidului, au p\xc4\x83r\xc4\x83sit frac\xc8\x9biunea PCRM din parlament. Ulterior cei trei au aderat la Partidul Sociali\xc8\x99tilor din Republica Moldova (PSRM), iar pe 18 decembrie 2011, la cel de-al 10-lea Congres al Partidului Sociali\xc8\x99tilor, Dodon avea s\xc4\x83 fie ales pre\xc8\x99edinte al partidului._NEWLINE_Pe 9 iunie 2012, Vadim Mi\xc8\x99in, Oleg Babenco \xc8\x99i Tatiana Botnariuc au plecat din PCRM, declar\xc3\xa2nd c\xc4\x83 vor activa \xc3\xaen parlament \xc3\xaen calitate de deputa\xc8\x9bi independen\xc8\x9bi._NEWLINE_Pe 12 decembrie 2012 \xc8\x99i Sergiu S\xc3\xaerbu \xe2\x80\x93 juristul forma\xc8\x9biunii, deputat \xc8\x99i membru de vaz\xc4\x83 al partidului \xe2\x80\x93 a p\xc4\x83r\xc4\x83sit PCRM.\n_START_SECTION_\n2014\n_START_PARAGRAPH_\n\xc3\x8en 2014 \xc3\xaentre Grigore Petrenco \xc8\x99i liderul comuni\xc8\x99tilor moldoveni, Vladimir Voronin s-a iscat un conflict, dup\xc4\x83 ce la ratificarea Acordului de Asociere dintre RM \xc8\x99i UE \xc3\xaen Parlamentul Republicii Moldova - PCRM a p\xc4\x83r\xc4\x83sit sala de \xc8\x99edin\xc8\x9b\xc4\x83, iar Petrenco a fost unicul deputat comunist care a r\xc4\x83mas \xc8\x99i a votat \xc3\xaempotriv\xc4\x83. Ulterior, \xc3\xaen vara lui 2014, Petrenco, al\xc4\x83turi de Marc Tkaciuk \xc8\x99i Iurie Muntean au fost exclu\xc8\x99i din Comitetul Executiv al Partidului Comuni\xc8\x99tilor. Decizia a fost luat\xc4\x83 la plenara PCRM, \xc3\xaen urma propunerii lui Vladimir Voronin, dup\xc4\x83 care Petrenco l-a acuzat pe liderul PCRM de minciun\xc4\x83 \xc8\x99i tr\xc4\x83dare, solicit\xc3\xa2ndu-i lui Vladimir Voronin s\xc4\x83 nu-\xc8\x99i mai \xc3\xaenainteze candidatura sa la func\xc8\x9bia de pre\xc8\x99edinte PCRM \xc8\x99i c\xc4\x83 este gata s\xc4\x83-\xc8\x99i propun\xc4\x83 propria candidatur\xc4\x83 pentru func\xc8\x9bia de pre\xc8\x99edinte al partidului. \xc3\x8en octombrie 2014 Petrenco a fost exclus din PCRM, fiind acuzat c\xc4\x83 a \xc3\xaenc\xc4\x83lcat statul forma\xc8\x9biunii. La 23 decembrie 2014 \xc8\x99i Iurie Muntean, fost secretar executiv al partidului, a fost exclus definitiv din PCRM. Despre excluderea sa din partid, Muntean spunea ulterior: \xe2\x80\x9eam fost exclus din PCRM pentru viziuni de st\xc3\xa2nga\xe2\x80\x9d ... \xe2\x80\x9ede\xc8\x99i sunt comunist adev\xc4\x83rat, de a treia genera\xc8\x9bie\xe2\x80\x9d.\n_START_SECTION_\n2015\n_START_PARAGRAPH_\nLa 21 decembrie 2015, \xc3\xaen toiul crizei politice din Moldova, 14 (din 21) deputa\xc8\x9bi comuni\xc8\x99ti, \xc3\xaen frunte cu pre\xc8\x99edintele frac\xc8\x9binii parlamentare a PCRM, Violeta Ivanov, au p\xc4\x83r\xc4\x83sit partidul, anun\xc8\x9b\xc3\xa2nd, totodat\xc4\x83, formarea Platformei Social Democrate \xe2\x80\x9ePentru Moldova\xe2\x80\x9d. Platforma s-a ar\xc4\x83tat disponibil\xc4\x83 de a contribui la dep\xc4\x83\xc8\x99irea crizei politice din \xc8\x9bar\xc4\x83 prin participarea la formarea unei majorit\xc4\x83\xc8\x9bi parlamentare cu PD, PLDM, PL \xc8\x99i PPEM, \xc8\x99i din aceea\xc8\x99i zi \xc3\xaencepuser\xc4\x83 s\xc4\x83 poarte discu\xc8\x9bii privind formarea unei majorit\xc4\x83\xc8\x9bi parlamentare cu PDM. Pe 13 ianuarie 2016 majoritatea parlamentar\xc4\x83 nou-format\xc4\x83 l-a \xc3\xaenaintat pe prim-vicepre\xc8\x99edintele PDM, Vlad Plahotniuc, la func\xc8\x9bia de prim-ministru, \xc3\xaens\xc4\x83, Pre\xc8\x99edintele Republicii Moldova, Nicolae Timofti, a respins candidatura lui cu motiva\xc8\x9bia c\xc4\x83 ar exista suspiciuni rezonabile c\xc4\x83 candidatul nu \xc3\xaentrune\xc8\x99te criteririle de integritate necesare pentru func\xc8\x9bia de prim-ministru.\n_START_SECTION_\nSigla\n_START_PARAGRAPH_\nDin 2012, deoarece sigla partidului (cu secera \xc8\x99i ciocanul) este interzis\xc4\x83 prin lege \xc3\xaen Republica Moldova, partidul folose\xc8\x99te \xc3\xaen mod curent steagul ro\xc8\x99u (sus) \xc8\x99i albastru (jos) cu capul galben de bour (la mijloc). Vladimir Voronin a calificat legea din 2012 drept o \xe2\x80\x9eaiureal\xc4\x83 ordinar\xc4\x83\xe2\x80\x9d care \xe2\x80\x9emiroase a fascism\xe2\x80\x9d \xc8\x99i \xe2\x80\x9enu are perspective istorice\xe2\x80\x9d.\n_START_SECTION_\nConducerea PCRM\n_START_PARAGRAPH_\nBaza PCRM o constituie organiza\xc8\x9bia primar\xc4\x83 de partid. Organiza\xc8\x9biile primare de partid s\xc3\xaent din cel pu\xc8\x9bin trei membri de partid. Hot\xc4\x83r\xc3\xaerea adun\xc4\x83rii de a crea o organiza\xc8\x9bie primar\xc4\x83 este confirmat\xc4\x83 de c\xc4\x83tre instan\xc8\x9ba superioar\xc4\x83 de partid._NEWLINE_Organul suprem al organiza\xc8\x9biei primare de partid este adunarea general\xc4\x83 a comuni\xc8\x99tilor, care se convoac\xc4\x83 \xc3\xaen m\xc4\x83sura necesit\xc4\x83\xc8\x9bii, dar nu mai rar de o dat\xc4\x83 \xc3\xaen trimestru. Adunarea general\xc4\x83 are puteri depline, dac\xc4\x83 s\xc3\xaent prezen\xc8\x9bi mai mult de jum\xc4\x83tate din membrii de partid din organiza\xc8\x9bia respectiv\xc4\x83. Hot\xc4\x83r\xc3\xaerile se consider\xc4\x83 adoptate, dac\xc4\x83 au fost votate de mai mult de jum\xc4\x83tate din num\xc4\x83rul celor prezen\xc8\x9bi la adunare._NEWLINE_Pentru \xc3\xaenf\xc4\x83ptuirea activit\xc4\x83\xc8\x9bii curente s\xc3\xaent ale\xc8\x99i pe termen de un an: secretarul organiza\xc8\x9biei de partid, loc\xc8\x9biitorul lui \xc8\x99i trezorierul, iar dac\xc4\x83 \xc3\xaen organiza\xc8\x9bie s\xc3\xaent mai mult de cincisprezece membri \xe2\x80\x93 biroul de partid, care \xc3\xae\xc8\x99i \xc8\x9bine \xc8\x99edin\xc8\x9bele \xc3\xaen func\xc8\x9bie de necesit\xc4\x83\xc8\x9bi, dar nu mai rar de o dat\xc4\x83 pe lun\xc4\x83. Activitatea biroului de partid este condus\xc4\x83 de secretarul organiza\xc8\x9biei de partid, ales de adunarea general\xc4\x83._NEWLINE_Organul suprem al Partidului Comuni\xc8\x99tilor din Republica Moldova este congresul, care se convoac\xc4\x83 nu mai rar dec\xc3\xa2t o dat\xc4\x83 la patru ani.\n_START_SECTION_\nPre\xc8\x99edinte\n_START_PARAGRAPH_\nConform art.38 din statutul PCRM, \xe2\x80\x9epre\xc8\x99edintele partidului este ales de c\xc4\x83tre congres pe un termen de 4 ani \xc8\x99i prezint\xc4\x83 d\xc4\x83ri de seam\xc4\x83 Congresului. El coordoneaz\xc4\x83 activitatea Comitetului Central \xc8\x99i a Comitetului Executiv Politic al CC \xc3\xaen vederea execut\xc4\x83rii hot\xc4\x83r\xc3\xaerilor congresului \xc8\x99i directivelor de program ale partidului, face parte, dup\xc4\x83 func\xc8\x9bie, din componen\xc8\x9ba CC \xc8\x99i a Comitetului Executiv Politic, conduce \xc8\x99edin\xc8\x9bele acestora; reprezint\xc4\x83 partidul \xc3\xaen rela\xc8\x9biile cu organele reprezentative, executive \xc8\x99i juridice ale \xc8\x9b\xc4\x83rii, cu partidele fr\xc4\x83\xc8\x9be\xc8\x99ti din str\xc4\x83in\xc4\x83tate.\xe2\x80\x9d\n_START_SECTION_\nComitetul Central al PCRM\n_START_PARAGRAPH_\nComitetul Central convoac\xc4\x83 congrese \xc8\x99i conferin\xc8\x9be, organizeaz\xc4\x83 executarea hot\xc4\x83r\xc3\xaerilor lor, \xc3\xaen vederea dezvolt\xc4\x83rii lor, dezbate problemele ce \xc8\x9bin de perfec\xc8\x9bionarea formelor \xc8\x99i metodelor activit\xc4\x83\xc8\x9bii politico-organizatorice a partidului, consolid\xc4\x83rii unit\xc4\x83\xc8\x9bii lui, dinamica dezvolt\xc4\x83rii social-cconomice a \xc8\x9b\xc4\x83rii \xc8\x99i protec\xc8\x9biei sociale a popula\xc8\x9biei; \xc3\xaempreun\xc4\x83 cu comitetele de partid \xc3\xaenainteaz\xc4\x83 candida\xc8\x9bi \xc3\xaen func\xc8\x9bia de deputa\xc8\x9bi ai Parlamentului, coordoneaz\xc4\x83 activitatea frac\xc8\x9biunii comuni\xc8\x99tilor- deputa\xc8\x9bi \xc3\xaen organele elective, alege Comitetul Executiv Politic, secretarul executiv \xc8\x99i secretarii CC, fondeaz\xc4\x83 sau lichideaz\xc4\x83 organele de pres\xc4\x83 ale CC, ale comitetelor municipale \xc8\x99i raionale de partid, confirm\xc4\x83 \xc8\x99i elibereaz\xc4\x83 conduc\xc4\x83torii organelor de pres\xc4\x83 de partid, stabile\xc8\x99te num\xc4\x83rul \xc8\x99i func\xc8\x9biile salaria\xc8\x9bilor aparatului de partid, elaboreaz\xc4\x83 modelele carnetului de partid \xc8\x99i ale altor documente de partid, \xc3\xaen calitate de persoan\xc4\x83 juridic\xc4\x83 reprezint\xc4\x83 partidul, aprob\xc4\x83 bugetul partidului.\n_START_SECTION_\nComisia Central\xc4\x83 de Revizie \xc8\x99i Control\n_START_PARAGRAPH_\nComisia Central\xc4\x83 de Revizie controleaz\xc4\x83 starea documenta\xc8\x9biei \xc8\x99i a proceselor-verbale, corectitudinea \xc8\x99i oportunitatea achit\xc4\x83rii cotiza\xc8\x9biilor de membru de c\xc4\x83tre comuni\xc8\x99ti, utilizarea corect\xc4\x83 a acestora, activitatea financiar\xc4\x83 \xc8\x99i de produc\xc8\x9bie a \xc3\xaentreprinderilor \xc8\x99i organiza\xc8\x9biilor cu caracter de autogestiune ale partidului, efectueaz\xc4\x83 conducerea metodic\xc4\x83 \xc8\x99i coordonarea activit\xc4\x83\xc8\x9bii comisiilor de revizie ale comitetelor de partid municipale \xc8\x99i raionale.\n_START_SECTION_\nComitetul Executiv Politic al Comitetului Central al PCRM\n_START_PARAGRAPH_\nComitetul Executiv Politic organizeaz\xc4\x83 activitatea curent\xc4\x83 a partidului, convoac\xc4\x83 \xc8\x99i organizeaz\xc4\x83 plenarele CC, controleaz\xc4\x83 \xc3\xaendeplinirea hot\xc4\x83r\xc3\xaerilor congreselor \xc8\x99i ale CC, audiaz\xc4\x83 d\xc4\x83rile de seam\xc4\x83 ale comitetelor de partid \xc8\x99i ale organiza\xc8\x9biilor primare de partid cu privire la diferite aspecte ale lucrului ideologic \xc8\x99i organi/atoric de partid; realizeaz\xc4\x83 leg\xc4\x83tura continu\xc4\x83 cu organiza\xc8\x9biile de partid, selectarea, amplasarea \xc8\x99i eliberarea salaria\xc8\x9bilor aparatelor de partid, \xc3\xaentocme\xc8\x99te bugetul de partid \xc8\x99i controleaz\xc4\x83 executarea lui. In cazuri excep\xc8\x9bionale, Comitetul Executiv Politic poate adopta hot\xc4\x83riri \xc3\xaen chestiuni ce s\xc3\xaent de competen\xc8\x9ba CC, urm\xc3\xaend ca acestea s\xc4\x83 fie confirmate de plenara ordinara a CC.'